Document ID: 32015R0002

REGULAMENTUL DELEGAT (UE) 2015/2 AL COMISIEI
din 30 septembrie 2014
de completare a Regulamentului (CE) nr. 1060/2009 al Parlamentului European și al Consiliului în ceea ce privește standardele tehnice de reglementare pentru prezentarea informațiilor pe care agențiile de rating de credit trebuie să le transmită registrului central creat de Autoritatea Europeană pentru Valori Mobiliare și Piețe
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1060/2009 al Parlamentului European și al Consiliului din 16 septembrie 2009 privind agențiile de rating de credit (1), în special articolul 21 alineatul (4) al treilea paragraf și articolul 21 alineatul (4a) al treilea paragraf,
întrucât:
(1)
Articolul 11a alineatul (1) din Regulamentul (CE) nr. 1060/2009 prevede că, atunci când acordă un rating de credit sau o perspectivă de rating, agențiile de rating de credit înregistrate și certificate transmit informații privind ratingul Autorității Europene pentru Valori Mobiliare și Piețe (AEVMP). Această cerință nu se aplică ratingurilor produse în mod exclusiv pentru investitori și puse la dispoziția acestora în schimbul unui comision. AEVMP trebuie să publice informațiile referitoare la ratinguri transmise de agențiile de rating de credit pe un site internet public denumit platforma europeană de rating („European rating platform” - ERP). Prin urmare, este necesară stabilirea unor norme privind conținutul și modalitatea de prezentare a informațiilor pe care agențiile de rating de credit trebuie să le pună la dispoziția AEVMP pentru publicarea pe ERP.
(2)
În plus, în temeiul articolului 11 alineatul (2) și al articolului 21 alineatul (4) litera (e) din Regulamentul (CE) nr. 1060/2009, agențiile de rating de credit trebuie să transmită AEVMP informații privind performanțele lor anterioare și în scopul unei supravegheri continue. Conținutul și modul de prezentare a acestor informații sunt prevăzute în Regulamentul delegat (UE) nr. 448/2012 al Comisiei (2), respectiv în Regulamentul delegat (UE) nr. 446/2012 al Comisiei (3). Pentru ca AEVMP să poată prelucra mai eficient datele, iar agențiile de rating de credit înregistrate și certificate să poată raporta datele într-un mod mai simplu, ar trebui stabilite cerințe de raportare integrate pentru toate datele pe care agențiile de rating de credit înregistrate și certificate ar trebui să le raporteze AEVMP. Prin urmare, prezentul regulament stabilește norme privind datele care trebuie raportate pentru alimentarea ERP, informațiile care trebuie puse la dispoziție cu privire la performanțele anterioare în registrul central creat de AEVMP și informațiile pe care agențiile de rating ar trebui să le raporteze periodic către AEVMP pentru supravegherea continuă a agențiilor de rating de credit. Prin urmare, prezentul regulament abrogă Regulamentele delegate (UE) nr. 448/2012 și (UE) nr. 446/2012. AEVMP ar trebui să integreze într-o singură bază de date toate datele raportate de agențiile de rating de credit pentru ERP, pentru registrul central și pentru supravegherea continuă a agențiilor de rating de credit.
(3)
Pentru a se asigura că ERP furnizează informații actualizate privind acțiunile de rating altele decât cel divulgate în mod exclusiv investitorilor în schimbul unui comision, este necesar să se descrie datele care trebuie raportate, inclusiv ratingul și perspectiva de rating ale instrumentului sau ale entității căreia i se acordă un rating, comunicatele de presă care însoțesc acțiunile de rating, rapoartele care însoțesc acțiunile de rating suveran, tipul de acțiune de rating, precum și data și ora publicării. Comunicatele de presă furnizează în special informații cu privire la principalele elemente care stau la baza deciziei de rating. ERP le oferă utilizatorilor de ratinguri un punct central de acces la informații actualizate referitoare la ratinguri și reduce costurile de informare, permițând o viziune globală asupra diferitelor ratinguri emise pentru fiecare entitate sau instrument care face obiectul unui rating.
(4)
Pentru a asigura o imagine de ansamblu a tuturor ratingurilor atribuite de către diferitele agenții de rating de credit unei anumite entități sau unui anumit instrument, agențiile de rating de credit ar trebui să utilizeze identificatori comuni pentru entitatea și instrumentul căruia i se acordă ratingul atunci când transmit AEVMP datele de rating. Prin urmare, pentru identificarea entităților cărora li se acordă ratingul, a emitenților, a inițiatorilor și a agențiilor de rating de credit, singura metodă de identificare unică la nivel mondial ar trebui să fie Identificatorul internațional al entităților juridice (LEI).
(5)
Pentru a se asigura că informațiile privind ERP sunt actualizate, informațiile referitoare la rating ar trebui colectate și publicate zilnic, pentru a permite o actualizare zilnică a ERP în afara orelor de program din Uniune.
(6)
Pentru ca AEVMP să poată reacționa prompt în cazul nerespectării efective sau potențiale a Regulamentului (CE) nr. 1060/2009, informațiile referitoare la rating raportate de către agențiile de rating de credit înregistrate și certificate ar trebui să permită AEVMP să supravegheze îndeaproape conduita și activitățile agențiilor de rating de credit. De aceea, datele de rating ar trebui raportate către AEVMP lunar. Cu toate acestea, din motive de proporționalitate, agențiile de rating de credit care au mai puțin de 50 de angajați și care nu fac parte dintr-un grup trebuie să aibă posibilitatea de a raporta date de rating din două în două luni. AEVMP trebuie să aibă totuși posibilitatea de a impune agențiilor de rating de credit respective să furnizeze rapoarte lunare, în funcție de numărul și tipul ratingurilor lor, inclusiv în funcție de complexitatea analizei de credit, de relevanța instrumentelor sau a emitenților cărora li se acordă ratinguri și de eligibilitatea ratingurilor care urmează a fi utilizate în scopuri de reglementare.
(7)
Pentru a evita raportarea datelor de mai multe ori, AEVMP ar trebui să utilizeze, pentru supravegherea continuă, datele deja raportate pentru alimentarea ERP. În scopul unei supravegheri continue, agențiile de rating de credit ar trebui să comunice și informații referitoare la acele ratinguri de credit și perspective de rating care nu sunt raportate pentru alimentarea ERP.
(8)
AEVMP ar trebui să utilizeze datele furnizate în scopul alimentării ERP și al supravegherii continue pentru a culege informații privind performanțele anterioare, pe care să le pună la dispoziție în registrul central în conformitate cu articolul 11 alineatul (2) din Regulamentul (CE) nr. 1060/2009. Pentru a facilita și mai mult comparabilitatea și pentru a asigura coerența cu datele care au fost raportate în conformitate cu Regulamentul delegat (UE) nr. 448/2012, agențiile de rating de credit certificate recent ar trebui să fie obligate să prezinte date referitoare la o perioadă de cel puțin zece ani înainte de certificare sau la întreaga perioadă scursă din momentul în care și-au început activitatea. Agențiile de rating de credit nu trebuie să fie obligate să raporteze aceste date, parțial sau total, dacă pot demonstra că acest lucru ar fi disproporționat, având în vedere amploarea și complexitatea activității lor.
(9)
Agențiile de rating de credit care fac parte dintr-un grup ar trebui să aibă posibilitatea fie de a raporta datele de rating separat către AEVMP, fie de a mandata una dintre agențiile din cadrul grupului să prezinte datele în numele lor. Cu toate acestea, dată fiind structura extrem de integrată a agențiilor de rating la nivelul Uniunii și pentru a facilita înțelegerea statisticilor, agențiile de rating de credit sunt încurajate să transmită registrului central rapoarte globale, pentru întregul grup.
(10)
În scopul supravegherii permanente a AEVMP și al publicării rapoartelor privind performanțele anterioare ale agențiilor de rating de credit, aceste agenții pot de asemenea informa AEVMP, dacă doresc, cu privire la ratingurile de credit emise de agențiile de rating de credit din țări terțe care aparțin aceluiași grup de agenții de rating de credit, dar care nu au fost avizate în conformitate cu articolul 4 alineatul (3) din Regulamentul (CE) nr. 1060/2009.
(11)
Atunci când comunică datele, agențiile de rating de credit ar trebui să facă o clasificare pe categorii a ratingurilor de credit și a perspectivelor de rating, în funcție de tipul de rating și de subcategorii, de exemplu sector de activitate, ramură de activitate sau tip de active, ori în funcție de tipul emitentului și al emisiunii. Aceste categorii se bazează pe experiența anterioară a AEVMP în ceea ce privește colectarea datelor de rating și pe necesitatea supravegherii datelor de rating de credit.
(12)
Pentru a permite raportarea ratingurilor de credit cu privire la noile instrumente financiare care ar putea apărea ca rezultat al inovației financiare, ar trebui introdusă o categorie pentru a raporta „alte instrumente financiare”. În plus, categoriile de ratinguri ale entităților comerciale și cele pentru finanțarea structurată trebuie să conțină, de asemenea, o categorie „Altele”, care să includă toate noile tipuri de emisiuni ale entităților comerciale sau de instrumente financiare structurate care nu pot fi clasificate în categoriile existente.
(13)
Pentru a permite AEVMP să creeze ERP și pentru ca agențiile de rating de credit să dispună de suficient timp pentru a-și adapta sistemele interne la noile cerințe de raportare, agențiile de rating de credit ar trebui să prezinte un prim raport până la 1 ianuarie 2016. Pentru a asigura comparabilitatea și continuitatea datelor raportate în temeiul prezentului regulament, primul raport ar trebui să conțină date privind toate ratingurile emise și neretrase până la 21 iunie 2015. În plus, primul raport ar trebui să conțină date referitoare la ratingurile de credit și perspectivele de rating emise de agențiile de rating de credit de la 21 iunie 2015 până la 1 ianuarie 2016. Primul raport ar trebui să conțină același tip de informații ca datele de rating care urmează ca ulterior să fie transmise zilnic.
(14)
Pentru ca AEVMP să primească datele și să le proceseze automat în sistemele sale interne, datele raportate ar trebui compilate într-un format standard. Datorită progresului tehnic, este posibil ca AEVMP să fie nevoită să actualizeze și să transmită, prin comunicări sau orientări specifice, o serie de instrucțiuni tehnice de raportare privind transmiterea sau formatul fișierelor care trebuie prezentate de agențiile de rating de credit.
(15)
Prezentul regulament se bazează pe proiectele de standarde tehnice de reglementare prezentate de către AEVMP Comisiei, în conformitate cu articolul 10 din Regulamentul (UE) nr. 1095/2010 al Parlamentului European și al Consiliului (4).
(16)
AEVMP a organizat o consultare publică deschisă cu privire la proiectele de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor înființat în conformitate cu articolul 37 din Regulamentul (UE) nr. 1095/2010.
(17)
În conformitate cu articolul 2 alineatul (3) din Regulamentul (UE) nr. 462/2013 al Parlamentului European și al Consiliului (5), prezentul regulament ar trebui să se aplice începând din 21 iunie 2015,
ADOPTĂ PREZENTUL REGULAMENT:
Articolul 1
Date care trebuie raportate
(1) Agențiile de rating de credit raportează date privind toate ratingurile de credit sau perspectivele de rating emise sau avizate în conformitate cu articolele 8, 9 și 11. Agențiile de rating de credit raportează toate ratingurile de credit și perspectivele de rating emise la nivelul entităților cărora li se acordă ratinguri și toate instrumentele de datorie emise ale acestora, după caz.
(2) Agențiile de rating de credit se asigură să datele raportate AEVMP sunt exacte, exhaustive și disponibile și că rapoartele sunt prezentate în conformitate cu articolele 8, 9 și 11 utilizând sisteme corespunzătoare elaborate pe baza instrucțiunilor tehnice furnizate de AEVMP.
(3) Agențiile de rating de credit informează fără întârziere AEVMP cu privire la eventuale circumstanțe excepționale care ar putea împiedica temporar sau întârzia prezentarea rapoartelor în conformitate cu prezentul regulament.
(4) În cazul grupurilor de agenții de rating de credit, membrii fiecărui grup pot mandata un membru să transmită în numele lor rapoartele prevăzute în prezentul regulament. În datele prezentate AEVMP trebuie identificată fiecare agenție de rating de credit în numele căreia este prezentat un astfel de raport.
(5) În sensul articolului 11 alineatul (2) și al articolului 21 alineatul (4) litera (e) din Regulamentul (CE) nr. 1060/2009, o agenție de rating de credit care raportează date în numele unui grup poate include date privind ratingurile de credit și perspectivele de rating emise de agenții de rating de credit din țări terțe aparținând aceluiași grup și neavizate. În cazul în care o agenție de rating nu raportează aceste date, trebuie să furnizeze o explicație în raportul cu date calitative, în câmpurile 9 și 10 din tabelul 1 care figurează în partea 1 din anexa I la prezentul regulament.
(6) Agențiile de rating de credit divulgă informații care indică dacă ratingul de credit sau perspectiva de rating raportată a fost solicitată sau nu, cu sau fără participare, în conformitate cu articolul 10 alineatul (5) din Regulamentul (CE) nr. 1060/2009.
Articolul 2
Raportarea stării de nerambursare (default) și a retragerilor
(1) Agențiile de rating de credit raportează o stare de nerambursare (default) în raport cu un rating în câmpurile 6 și 13 din tabelul 2 care figurează în partea 2 din anexa I în cazul în care s-a produs unul dintre următoarele evenimente:
(a)
ratingul indică faptul că a apărut o stare de nerambursare, conform definiției date acestei situații de către agenția de rating de credit;
(b)
ratingul a fost retras din cauza insolvenței entității căreia i-a fost acordat sau a restructurării datoriilor;
(c)
orice altă situație în care agenția de rating de credit consideră că entitatea sau instrumentul căruia i-a fost acordat un rating este în stare de nerambursare, de depreciere semnificativă sau într-o situație echivalentă.
(2) Atunci când se retrage un rating raportat, motivul retragerii se raportează în câmpul 11 din tabelul 2 care figurează în partea 2 din anexa I.
Articolul 3
Tipuri de ratinguri
Atunci când raportează ratingurile de credit sau perspectivele de rating, agențiile de rating de credit le clasifică în unul dintre următoarele tipuri de ratinguri:
(a)
ratinguri ale entităților comerciale;
(b)
ratinguri pentru finanțarea structurată;
(c)
ratinguri suverane și ale finanțelor publice;
(d)
alte instrumente financiare.
Articolul 4
Ratinguri ale entităților comerciale
(1) Atunci când raportează ratingurile acordate entităților comerciale, agențiile de rating de credit le clasifică în unul dintre următoarele sectoare de activitate:
(a)
instituții financiare, inclusiv bănci, brokeri și dealeri;
(b)
asigurări;
(c)
toate celelalte entități comerciale sau toți ceilalți emitenți care nu sunt menționați la literele (a) și (b).
(2) Agențiile de rating de credit clasifică emisiunile întreprinderilor în unul dintre următoarele tipuri de emisiuni:
(a)
obligațiuni;
(b)
obligațiuni garantate, astfel cum se menționează la articolul 52 alineatul (4) din Directiva 2009/65/CE a Parlamentului European și a Consiliului (6), care îndeplinesc condițiile de eligibilitate stabilite la articolul 129 alineatele (1)-(3), (6) și (7) din Regulamentul (UE) nr. 575/2013 al Parlamentului European și al Consiliului (7);
(c)
alte tipuri de obligațiuni garantate, pentru care agenția de rating de credit a utilizat anumite metodologii, modele sau ipoteze principale de rating pentru emiterea ratingurilor de credit și care nu sunt incluse la litera (b);
(d)
alte tipuri de emisiuni ale entităților comerciale care nu sunt menționate la literele (a), (b) și (c).
(3) Codul de țară al unei entități căreia i se acordă ratingul sau al emisiunilor sale din câmpul 10 din tabelul 1 care figurează în partea 2 din anexa I trebuie să fie cel al țării de domiciliu a entității.
Articolul 5
Ratinguri pentru finanțarea structurată
(1) Ratingurile pentru finanțarea structurată sunt legate de un instrument financiar sau alte active rezultate dintr-o tranzacție sau o schemă de securizare, astfel cum este definită la articolul 4 alineatul (1) punctul 61 din Regulamentul (UE) nr. 575/2013.
(2) Atunci când raportează ratinguri pentru finanțarea structurată, agențiile de rating de credit trebuie să le clasifice în una dintre următoarele categorii de active:
(a)
titluri garantate cu active, inclusiv credite auto, împrumuturi pentru achiziționarea de ambarcațiuni, de aeronave, împrumuturi pentru studii, împrumuturi de consum, împrumuturi destinate întreprinderilor mici și mijlocii, împrumuturi pentru tratamente medicale, împrumuturi pentru case prefabricate mobile, împrumuturi pentru producția de filme, împrumuturi pentru furnizorii de utilități, leasinguri de echipamente, creanțe aferente cărților de credit, garanții fiscale (tax liens), împrumuturi neperformante, împrumuturi pentru achiziționarea de vehicule de agrement, contracte de leasing pentru persoane fizice și întreprinderi, precum și creanțe comerciale;
(b)
titluri garantate cu ipoteci rezidențiale, de înaltă calitate (prime) sau cu risc ridicat (non-prime), și credite de nevoi personale cu ipotecă (home equity loans);
(c)
titluri garantate cu ipoteci comerciale, inclusiv împrumuturi pentru achiziționarea de spații comerciale sau de birouri, pentru spitale, pentru azile de bătrâni, pentru spații de depozitare, pentru hoteluri, pentru centre de îngrijiri medicale, împrumuturi industriale și pentru proprietăți multifamiliale;
(d)
obligațiuni garantate cu active (CDO), inclusiv obligațiuni garantate cu împrumuturi colateralizate, obligațiuni garantate cu împrumuturi bancare, obligațiuni garantate sintetice, obligațiuni garantate în tranșă unică, obligațiuni garantate cu fonduri acoperite (hedge funds), obligațiuni garantate cu instrumente financiare garantate cu active și obligațiuni garantate cu obligațiuni de tip CDO;
(e)
efecte de comerț garantate cu active;
(f)
alte instrumente financiare structurate care nu sunt incluse la literele (a)-(e), inclusiv obligațiuni garantate structurate, vehicule de investiții structurate, instrumente financiare emise pe polițe de asigurare (insurance-linked securities) și companii specializate în produse financiare derivate (derivative product companies).
(3) Dacă este cazul, o agenție de rating de credit trebuie să indice, de asemenea, în câmpul 34 din tabelul 1 care figurează în partea 2 din anexa I, subcategoria de active căreia îi aparține fiecare instrument care primește rating.
(4) Codul de țară al instrumentelor financiare structurate trebuie raportat în câmpul 10 din tabelul 1 care figurează în partea 2 din anexa I și este cel al țării de domiciliu a majorității activelor suport. În cazul în care nu este posibilă identificarea țării de domiciliu a majorității activelor suport, instrumentul se clasifică ca „internațional”.
Articolul 6
Ratinguri suverane și ale finanțelor publice
(1) Atunci când raportează date privind ratingurile suverane și ratingurile entităților publice și ale organizațiilor supranaționale, precum și ratingurile creanțelor emise, agențiile de rating de credit le clasifică în una dintre următoarele categorii:
(a)
statul, în cazul în care entitatea căreia i se acordă ratingul este un stat sau emitentul datoriei sau al obligației financiare, al unui titlu de creanță sau al altui instrument financiar căruia i se acordă ratingul este un stat sau un fond de coinvestiții al unui stat, astfel cum se menționează la articolul 3 alineatul (1) litera (v) punctele (i) și (ii) din Regulamentul (CE) nr. 1060/2009 și în cazul în care ratingul se referă la un stat;
(b)
autoritatea regională sau locală, în cazul în care entitatea căreia i se acordă ratingul este o autoritate regională sau locală sau emitentul datoriei sau al obligației financiare, al unui titlu de creanță sau al altui instrument financiar căruia i se acordă ratingul este un stat sau un fond de coinvestiții al unei autorități regionale sau locale, astfel cum se menționează la articolul 3 alineatul (1) litera (v) punctele (i) și (ii) din Regulamentul (CE) nr. 1060/2009 și în cazul în care ratingul se referă la o autoritate regională sau locală;
(c)
instituțiile financiare internaționale, astfel cum se menționează la articolul 3 alineatul (1) litera (v) punctul (iii) din Regulamentul (CE) nr. 1060/2009;
(d)
organizația supranațională, de exemplu instituțiile care nu sunt incluse la litera (c) și care sunt create, deținute și controlate de mai multe guverne suverane acționare, inclusiv organizațiile menționate în secțiunea U din anexa I la Regulamentul (CE) nr. 1893/2006 al Parlamentului European și al Consiliului (8);
(e)
entități publice, inclusiv cele menționate în secțiunile O, P și Q din anexa I la Regulamentul (CE) nr. 1893/2006.
(2) În cazul în care nu se poate identifica o anumită țară ca țara emisiunii, în cazul instituțiilor financiare internaționale sau al organizațiilor supranaționale menționate la alineatul (1) literele (c) și (d), emitentul căruia i se acordă un rating se înscrie în categoria „Internațional” în câmpul 10 din tabelul 1 care figurează în partea 2 din anexa I.
Articolul 7
Alte instrumente financiare
Ratingurile de credit sau perspectivele de rating emise cu privire la un instrument financiar, astfel cum este definit la articolul 3 alineatul (1) litera (k) din Regulamentul (CE) nr. 1060/2009, care nu poate fi încadrat în categoria de emisiuni ale entităților comerciale în temeiul articolului 4 alineatul (2) din acest regulament, de instrumente financiare structurate prevăzute la articolul 5 din prezentul regulament sau de emisiuni suverane și ale entităților publice prevăzute la articolul 6 din prezentul regulament, se declară la categoria „Alte instrumente financiare”.
Articolul 8
Raportarea în scopul publicării pe ERP
(1) Agențiile de rating de credit raportează date privind toate ratingurile de credit sau perspectivele de rating în conformitate cu articolul 11a alineatul (1) din Regulamentul (CE) nr. 1060/2009, de fiecare dată când acordă sau avizează un rating de credit sau o perspectivă de rating care nu sunt divulgate în mod exclusiv în mod exclusiv investitorilor în schimbul unui comision.
(2) Ratingurile de credit și perspectivele de rating menționate la alineatul (1), publicate între 20.00.00, ora Europei Centrale (CET) (9), într-o zi și 19.59.59 CET în ziua următoare se raportează până la 21.59.59 CET în ziua următoare.
(3) Pentru fiecare rating de credit sau perspectivă de rating raportată în conformitate cu alineatul (1), se raportează în același timp și comunicatul de presă corespunzător menționat în secțiunea D partea I punctul 5 din anexa I la Regulamentul (CE) nr. 1060/2009. În cazul în care comunicatul de presă este publicat și transmis mai întâi într-o altă limbă decât limba engleză, o versiune în limba engleză poate fi, de asemenea, prezentată atunci când este disponibilă.
(4) Pentru ratingurile menționate la articolul 6 alineatul (1) literele (a), (b) și (c), se transmite și raportul de cercetare care le însoțește, menționat în secțiunea D partea III punctul 1 din anexa I la Regulamentul (CE) nr. 1060/2009. În cazul în care acest raport de cercetare este publicat și transmis mai întâi într-o altă limbă decât limba engleză, o versiune în limba engleză poate fi, de asemenea, prezentată atunci când este disponibilă.
Articolul 9
Raportarea în scopul supravegherii AEVMP
(1) Conform articolului 21 alineatul (4) litera (e) din Regulamentul (CE) nr. 1060/2009, agențiile de rating de credit raportează date privind toate ratingurile de credit și perspectivele de rating emise sau avizate ori emise într-o țară terță și neavizate, astfel cum se menționează la articolul 1 alineatul (5), inclusiv informații despre toate entitățile sau instrumentele de datorie prezentate pentru o evaluare inițială sau pentru un rating preliminar, astfel cum se menționează în secțiunea D partea I punctul 6 din anexa I la Regulamentul (CE) nr. 1060/2009.
(2) Pentru ratingurile de credit și perspectivele de rating în cazul cărora nu se aplică articolul 8, agențiile de rating de credit raportează lunar datele de rating referitoare la luna calendaristică precedentă.
(3) Agențiile de rating de credit care au mai puțin de 50 de angajați și care nu fac parte dintr-un grup de agenții de rating de credit pot prezenta o dată la două luni datele de rating prevăzute la alineatul (2), cu excepția cazului în care AEVMP solicită rapoarte lunare având în vedere natura, complexitatea și gama ratingurilor de credit pe care le emite. Datele de rating se referă la ultimele două luni calendaristice.
(4) Datele de rating menționate la alineatul (2) se transmit AEVMP în termen de 15 de zile de la încheierea perioadei la care se referă raportul. În cazul în care a cincisprezecea zi din lună este o sărbătoare legală în țara de domiciliu a agenției de rating de credit sau în cazul în care o agenție de rating de credit raportează datele în numele unui grup în conformitate cu articolul 1 alineatul (4), în țara de domiciliu a agenției de rating de credit, termenul va fi următoarea zi lucrătoare.
(5) În cazul în care în luna calendaristică precedentă nu s-a emis niciun rating de credit sau nicio perspectivă menționate la alineatul (1), agenția de rating de credit nu este obligată să prezinte date.
Articolul 10
Raportarea privind performanțele anterioare
Ratingurile de credit emise sau avizate ori cele emise într-o țară terță și neavizate, astfel cum se menționează la articolul 1 alineatul (5), sunt utilizate de AEVMP pentru a pune la dispoziție date privind performanțele anterioare, în conformitate cu articolul 11 alineatul (2) din Regulamentul (CE) nr. 1060/2009 și cu secțiunea E partea II punctul 1 din anexa I la respectivul regulament.
Articolul 11
Raportarea inițială
(1) Agențiile de rating de credit înregistrate sau certificate înainte de 21 iunie 2015 întocmesc un prim raport pe care îl prezintă AEVMP până la 1 ianuarie 2016; acest raport conține toate elementele următoare:
(a)
informații privind toate ratingurile de credit și perspectivele de rating menționate la articolele 8 și 9 care au fost emise și neretrase până la 21 iunie 2015;
(b)
ratingurile de credit și perspectivele de rating menționate la articolele 8 și 9 care au fost emise între 21 iunie 2015 și 31 decembrie 2015.
(2) Agențiile de rating de credit înregistrate sau certificate între 21 iunie 2015 și 31 decembrie 2015 se conformează prezentului regulament de la 1 ianuarie 2016. În primul lor raport, acestea raportează, în conformitate cu articolele 8 și 9, toate ratingurile de credit și perspectivele de rating care au fost emise de la data de înregistrare sau de certificare.
(3) Agențiile de rating de credit înregistrate sau certificate după data de 1 ianuarie 2016 se conformează prezentului regulament în termen de trei luni de la data de înregistrare sau de certificare. În primul lor raport, acestea raportează, în conformitate cu articolele 8 și 9, toate ratingurile de credit și perspectivele de rating care au fost emise de la data de înregistrare sau de certificare.
(4) În plus față de primul raport menționat la alineatele (2) și (3), o agenție de rating de credit certificată după 21 iunie 2015 raportează, de asemenea, în temeiul articolului 11 alineatul (2) din Regulamentul (CE) nr. 1060/2009 și al secțiunii E partea II punctul 1 din anexa I la regulamentul respectiv, datele referitoare la performanțele lor anterioare din cel puțin ultimii zece ani dinainte de data certificării sau, în cazul în care aceasta și-a început activitatea de rating cu mai puțin de zece ani înainte de data certificării, datele aferente întregii perioade de la începerea activității sale de rating. Agențiile de rating de credit nu sunt obligate să raporteze aceste date dacă pot demonstra că acest lucru nu ar fi proporționat, având în vedere amploarea și complexitatea activității lor.
Articolul 12
Structura datelor
(1) Agențiile de rating de credit prezintă AEVMP rapoarte conținând date calitative în formatul specificat în tabelele care figurează în partea 1 din anexa I, împreună cu primul lor raport privind datele de rating, în conformitate cu articolul 11. Orice modificare adusă acestor rapoarte conținând date calitative se raportează imediat sistemului AEVMP ca actualizare, înainte ca datele de rating care sunt afectate de aceste schimbări să fie transmise către AEVMP. În cazul în care o agenție de rating de credit prezintă rapoarte în numele unui grup, astfel cum se prevede la articolul 1 alineatul (4), un singur set de rapoarte conținând date calitative poate fi transmis către AEVMP.
(2) Agențiile de rating de credit furnizează rapoarte cu date de rating pentru ratingurile menționate la articolele 8, 9 și 11 în formatul specificat în tabelele din anexa I partea 2.
Articolul 13
Proceduri de raportare
(1) Agențiile de rating de credit furnizează rapoartele conținând date calitative și rapoartele cu date de rating menționate la articolul 12 în conformitate cu instrucțiunile tehnice furnizate de AEVMP, folosind sistemul de raportare al AEVMP.
(2) Agențiile de rating de credit trebuie să păstreze timp de cel puțin cinci ani fișierele trimise către AEVMP și primite de aceasta în format electronic. Aceste fișiere trebuie puse la dispoziția AEVMP la cerere.
(3) În cazul în care o agenție de rating de credit identifică erori de fapt în datele care au fost raportate, agenția procedează la rectificarea datelor relevante, fără întârzieri nejustificate, în conformitate cu instrucțiunile tehnice furnizate de AEVMP.
Articolul 14
Abrogare și dispoziții tranzitorii
(1) Următoarele regulamente se abrogă cu efect de la 1 ianuarie 2016:
(a)
Regulamentul delegat (UE) nr. 446/2012;
(b)
Regulamentul delegat (UE) nr. 448/2012.
(2) Trimiterile la regulamentele menționate la alineatul (1) se interpretează ca trimiteri la prezentul regulament și se citesc în conformitate cu tabelul de corespondență din anexa II.
(3) Datele transmise către AEVMP în conformitate cu reglementările prevăzute la alineatul (1) înainte de 1 ianuarie 2016 sunt considerate a fi fost depuse în conformitate cu prezentul regulament și continuă să fie utilizate de AEVMP în conformitate cu articolul 11 alineatul (2), cu articolul 21 alineatul (4) litera (e) din Regulamentul (CE) nr. 1060/2009 și cu anexa I secțiunea E partea II punctul 1 din regulamentul respectiv.
Articolul 15
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 21 iunie 2015.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 septembrie 2014.

Labels: 2
4
10
12
15